B. Sániová, poslankyňa: (2007-09-19):
K najvýznamnejším medzinárodným organizáciám pôsobiacim v humanitárnej oblasti patrí Medzinárodné hnutie Červeného kríža a Červeného polmesiaca. Slovenský Červený kríž bol vládou Slovenskej republiky presne v roku 1994, a to 17. 3.,  uznaný za jedinú národnú spoločnosť Červeného kríža, ktorá pôsobí na území Slovenskej republiky, a to podľa Ženevských dohovorov a ich Dodatkových protokolov. Tento zákon vstúpil vtedy do platnosti 1. mája 1994. Ako som uviedla pri rokovaní o uvedenom návrhu zákona už v prvom čítaní, dôvodom vypracovania nového zákona je tá skutočnosť, že platná právna úprava dostatočne nedefinuje právne postavenie Slovenského Červeného kríža, používa právnu terminológiu, ktorá je zastaraná, a nereflektuje na aktuálny právny stav v súvislosti s prijatím nových zákonov. Toto spôsobuje problémy v právno-aplikačnej praxi. Zákon o Slovenskom Červenom kríži nebol teda viac ako 12 rokov novelizovaný a je stále platný. Predložený nový zákon o Červenom kríži upravuje nasledovné okruhy problémov. Definuje postavenie Slovenského Červeného kríža v právnom poriadku Slovenskej republiky, a to tak, že Slovenský Červený kríž garantuje postavenie osobitnej neštátnej právnickej osoby, ktorej vo vzťahoch k týmto zákonom neupravených priznáva právne postavenie neziskovej organizácie, a to podľa zákona č. 213/1997 Z. z. o neziskových organizáciách. Po druhé, deklaruje medzinárodné postavenie Slovenského Červeného kríža ako jedinej národnej spoločnosti Červeného kríža. Presnejšie a prehľadnejšie ako zákon č. 84/1994 Z. z. vymedzuje vzťahy Slovenskej republiky a subjektov územnej samosprávy a Slovenského Červeného kríža, pričom v súlade s požiadavkami Ústavy Medzinárodnej federácie Červeného kríža podrobnejšiu úpravu týchto vzťahov odkazuje na osobitné zmluvy. Vymedzuje základné úlohy Slovenského Červeného kríža v Slovenskej republike. Rámcovo vymedzuje aj organizačnú štruktúru Slovenského Červeného kríža. Ďalej, ustanovuje zásady hospodárenia Slovenského Červeného kríža vrátane foriem získavania prostriedkov na činnosť Červeného kríža, ktorých súčasťou sú v súlade s doterajšími tradíciami vnútroštátnej právnej úpravy i záväzkami Slovenskej republiky vyplývajúcimi so Ženevských dohovorov aj dotácie z verejných fondov. V rozsahu vymedzenom osobitnými predpismi tak ako doposiaľ garantuje Slovenský Červený kríž oslobodenie od niektorých daní, cla, súdnych, správnych a poštových poplatkov. Vymedzuje taktiež pravidlá používania  ochrany znaku a názvu Červeného kríža na území Slovenskej republiky. A vymedzuje presnejšie ako dosiaľ skutkovú podstatu priestupku za ich neoprávnené použitie, ako aj príslušného priestupkového konania. V súlade so zámermi sledovanými novou právnou úpravou sa novelizujú aj zákony Národnej rady Slovenskej republiky č. 145/1995 Z. z. o správnych poplatkoch v znení neskorších predpisov a taktiež zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. Po schválení uvedeného návrhu zákona v prvom čítaní a jeho postúpení do druhého čítania rokovali o návrhu zákona jednotlivé výbory. Výbor Národnej rady Slovenskej republiky pre zdravotníctvo prerokoval predložený návrh zákona dňa 14. júna 2007. Po obdržaní stanoviska vlády Slovenskej republiky, ako aj pripomienok z radov odborníkov a zástupcov Slovenského Červeného kríža, ktorí sa zúčastnili rokovania výboru, výbor prerušil svoje rokovanie. Požiadal predsedu Národnej rady Slovenskej republiky z dôvodu získania dostatočného časového priestoru na vyprecizovanie niektorých ustanovení, aby druhé čítanie návrhu zákona sa uskutočnilo na septembrovom zasadnutí Národnej rady Slovenskej republiky. Gestorský výbor po prerušení svojho  rokovania zasadal dňa 3. septembra 2007. Schválil pripomienky k návrhu, ktoré riešia výhrady vznesené k predloženému návrhu. Vážené panie poslankyne, páni poslanci, predložený návrh zákona po schválení právne upraví podmienky na efektívne plnenie poslania a úloh Slovenského Červeného kríža v Slovenskej republike. Preto dovolím si vás poprosiť o podporu predloženého nového zákona o Slovenskom Červenom kríži. Ďakujem pekne.